<classify> UCHUKUAJI fomu kwa ajili ya Uchaguzi wa Serikali za Mitaa utakaofanyika Novemba 9 mwaka huu, umeanza kwa kasi katika mitaa ya Dar es Salaam tangu kufunguliwa rasmi kwa dirisha la uchukuaji wa fomu hizo jana.Wagombea kutoka Chama Cha Mapinduzi CCM ndiyo walionekana zaidi kujitokeza kuchukua fomu hizo jana huku uchukuaji wa fomu hizo ukiingia siku ya pili leo.Gazeti hili lilitembelea ofisi za wasimamizi wa uchaguzi huo Ubungo Kisiwani, Mwenge, Kitonga na Kibasila Kata ya Upanga na kuwashuhudia wagombea hao wakichukua fomu hizo.Kwa mujibu wa Msimamizi Msaidizi wa Uchaguzi Mtaa wa Ubungo Kisiwani, Zainabu Shizi, hadi jana ni mgombea wa CCM pekee, Jovin Ndimbo aliyejitokeza kuchukua fomu dhidi ya vyama vingine vinavyotarajiwa kushiriki.Hadi sasa ni mgombea wa CCM pekee ndiye aliyechukua fomu, tunatarajia pengine baadaye wataendelea kujitokeza kuja kuchuku kwa kuwa leo ndiyo siku ya kwanza kulingana na taratibu zilizowekwa, amesema Shizi.Aidha, gazeti hili lilifika ofisi za Ofisa Mtendaji wa Kata ya Upanga na kushuhudia wagombea uenyekiti kutoka mitaa ya Kitonga na Kibasila na wagombea ujumbe wote kutoka CCM, wakiwa pekee waliochukua fomu hizo.Pamoja na mitaa hiyo, Mtaa wa Mwenge pia ilishuhudiwa mgombea wa CCM akiwa tayari ameshajitokeza na kuchukua fomu hiyo kabla ya kufungwa rasmi kwa uchukuaji na urejeshaji wa fomu Novemba 4, mwaka huu.Msemaji wa Chama cha Wananchi CUF, Abdul Kambaya amesema chama hicho kama ilivyo kwa vyama vingine wagombea wake wamejitokeza kuchukua fomu kwa ajili ya kushiriki uchaguzi huo.Hata hivyo, Kambaya alibainisha changamoto mbalimbali zilizojitokeza siku ya kwanza jana yakiwamo madai ya baadhi ya wagombea kukamatwa kwa sababu mbalimbali na sehemu nyingine fomu hizo kutokidhi vigezo.Pamoja na hayo hakuna shamra shamra zozote zilizojitokeza kutoka kwa wagombea hao wala wapambe wao wakati wa uchukuaji wa fomu hizo ikiwa ni utekelezaji wa agizo lililotolewa juzi na Waziri wa Nchi, Tawala za Mikoa na Serikali za Mitaa TAMISEMI, Selemani Jafo alipozungumzia kuanza kwa mchakato huo.Kwa mujibu wa ratiba ya Uchaguzi wa Serikali za Mitaa kwa mwaka huu, kampeni kwa wagombea zitafanyika kwa siku saba kuanzia Novemba 17 hadi 23, mwaka huu na wakuu wa mikoa na wakuu wa wilaya wametakiwa kuhakikisha wanadumisha amani na utulivu.  <topic>: KITAIFA 